**ELŐTERJESZTÉS**

**Szombathely Megyei Jogú Város Közgyűlésének 2017. december 14-i ülésére**

**Javaslat a Szombathelyi Hétszínvirág Óvoda** **létszám-előirányzatának módosítására**

A nemzeti köznevelésről szóló 2011. évi CXC. törvény 4. §-a alapján a többi gyermekkel együtt nevelhető sajátos nevelési igényű gyermek óvodai nevelése a települési önkormányzat kötelező alapfeladata. Szombathely Megyei Jogú Város Önkormányzata az általa fenntartott óvodákban jelenleg 76 fő sajátos nevelési igényű gyermek fejlesztését biztosítja. A gyermekek fejlesztéséről heti 289 órában 3 főállású (amelyből jelenleg 1 fő határozott idejű alkalmazott) és 21 megbízással foglalkoztatott gyógypedagógus gondoskodik.

Az ellátott heti 289 órából 128 órát logopédus, 25 órát autizmus spektrumzavarban jártas,

12 órát mozgásfejlesztésben jártas pedagógus, 4 órát szurdopedagógus (hallás), 4 órát szomatopedagógus (mozgáskorlátozottság okozta fejlesztés), 2 órát látás sérült gyermekek fejlesztésében jártas, 3 órát értelmi fogyatékos gyermekek fejlesztésében jártas pedagógus lát el. Az egyéb pszichés fejlődészavar, figyelemzavar, kevert specifikus fejlődészavar, hiperaktivitás, tanulásban akadályozott diagnózissal rendelkező gyermekek gyógypedagógiai fejlesztése heti 111 órában történik.

A gyógypedagógus munkakör hiányszakmának minősül, komoly szervezést igényel a gyermekek ellátásának biztosítása. Előzőek miatt *a megbízással tervezett órakeret terhére* egy fő, a Szombathelyi Hétszínvirág Óvodában határozott időre alkalmazott gyógypedagógus határozatlan időben történő foglalkoztatásához kérem a Tisztelt Közgyűlés támogatását.

Az óvoda létszám-előirányzata ezáltal 27 főről 28 főre módosulna, ezen belül a szakmai létszám 26 főről 27 főre nőne, az intézmény üzemeltetési létszáma változatlanul 1 fő maradna. A foglalkoztatás költségvetési fedezete 2018. január 1. napjától a megbízási díjjal ellátott fejlesztő órák terhére biztosítható.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017.**

 **/: Dr. Puskás Tivadar :/**

**HATÁROZATI JAVASLAT**

**…/2017. (XII. 14.) Kgy. számú határozat**

1. Szombathely Megyei Jogú Város Közgyűlése a „Javaslat a Szombathelyi Hétszínvirág Óvoda létszám-előirányzatának módosítására” című előterjesztést megtárgyalta. A Közgyűlés egyetért azzal, hogy a Szombathelyi Hétszínvirág Óvodában 2018. január 1. napjától határozatlan idejű foglalkoztatással 1 fő városi gyógypedagógus kerüljön alkalmazásra, erre tekintettel 2018. január 1. napjától az óvoda létszám-előirányzatát 27 főről 28 főre módosítja, ezen belül a szakmai létszám 26 főről 27 főre nő, az intézmény üzemeltetési létszám változatlanul 1 fő marad.
2. A Közgyűlés egyetért azzal, hogy a gyógypedagógus munkakör bérfedezete - az eddigi megbízással tervezett órakeret terhére - a Szombathelyi Hétszínvirág Óvoda 2018. évi költségvetésében tervezésre kerüljön.
3. A Közgyűlés felkéri a Szombathelyi Hétszínvirág Óvoda vezetőjét, hogy a szükséges munkáltatói intézkedéseket tegye meg.

**Felelős:** Dr. Puskás Tivadar polgármester

 Koczka Tibor alpolgármester

 Dr. Károlyi Ákos jegyző

 /a végrehajtás előkészítéséért:

 dr. Bencsics Enikő, az Egészségügyi és Közszolgálati Osztály vezetője

 Stéger Gábor, a Közgazdasági és Adó Osztály vezetője/

**Határidő:** azonnal /az 1. pont vonatkozásában/

 2017. december 31. /a 3. pont vonatkozásában/

a 2018. évi költségvetési rendelet elfogadása /a 2. pont vonatkozásában/